Torsten Schack Pedersen (V), 2024-02-23:
Tak for ordet, og tak til Dansk Folkeparti for initiativet til forespørgslen om noget så vigtigt og afgørende som tildeling af statsborgerskab.
For der skal ikke herske nogen tvivl om, at vi i Venstre mener, at det at blive dansk statsborger er noget helt særligt.
At modtage et dansk statsborgerskab er ubetinget en af de allerallerstørste anerkendelser, man kan få i det her land.
Det er ikke en ret, og det skal aldrig være en ret at blive dansk statsborger.
Det er derimod et privilegium – og det er et stort privilegium.
Det er en gave, man kan få af det danske folk, som vi, der sidder i Folketinget, på vegne af befolkningen bevilger og stemmer om, og derfor er det naturligt, at vi behandler det med den størst tænkelige respekt.
Derfor stiller vi også nogle ganske strenge krav.
Det er krav, der skal være opfyldt til punkt og prikke, for at man kan få et dansk statsborgerskab.
Det er også derfor, vi igennem en lang årrække har strammet reglerne, som skal opfyldes, for at man kan blive dansk statsborger.
Selvfølgelig skal man kunne tale og forstå et ordentligt dansk, man skal overholde dansk lovgivning, man skal have en forståelse for de danske værdier og den danske kultur, man skal bestå en indfødsretsprøve, og man skal deltage i en grundlovsceremoni.
Man skal grundlæggende vise, at man vil Danmark, hvis man vil være dansk statsborger.
Det har været fast praksis i mange år, at et flertal i Folketinget i politiske aftaler beskriver de betingelser, der skal opfyldes, for at man som ansøger kan blive optaget på lovforslaget om indfødsrets meddelelse, eller at man kan få forelagt sin sag i Indfødsretsudvalget.
Det er naturligvis de politiske aftaler om kravene for at opnå statsborgerskab, der danner rammen om behandlingen af ansøgningerne, og så er det, som grundloven foreskriver, i sidste ende Folketinget, der gennem lovbehandling tildeler statsborgerskab.
Som sagt er det regler, der er strammet over årene, fra en ganske lempelig tilgang for årtier siden.
Først og fremmest er der efter systemskiftet i 2001 sket en lang række opstramninger, men også under den tidligere regering blev der i 2021 strammet op på reglerne, og Venstre har været en del af samtlige opstramninger.
Der er derfor omfattende processer i dag, når en ansøgning skal behandles.
Det er vigtigt og nødvendigt, men det betyder så også, at der af og til er nogle lange sagsbehandlingstider, men sådan må det være, for tingene skal foregå ordentligt.
Så jeg er grundlæggende enig med forespørgerne i, at tildeling af dansk statsborgerskab skal ske med den største grundighed og ansvarlighed.
Men forespørgerne mener, at den nuværende praksis er utilstrækkelig, og hvis der dermed menes den grundlæggende ramme, vi har for tildeling, er jeg egentlig ikke enig, for jeg synes, vi stiller strenge krav, og det skal vi.
Forespørgerne har dog ret i, at der er blevet afdækket fejl i sagsbehandlingen.
Sidste år orienterede ministeren om fejl i et mindre antal sager vedrørende beskæftigelseskravet.
Det er jo for at sige det ligeud ganske træls, at det er sket, og det er selvfølgelig ikke i orden, men min oplevelse er samtidig, at det er en fejl, der er blevet taget dybt alvorligt.
Som jeg har sagt, er og bør det være de politiske aftaler, der definerer betingelserne for at få statsborgerskab, og med den seneste indfødsretsaftale fra 2021 skærpede vi bl.a. vandelskravet betydeligt.
Det var vi store fortalere for dengang, og det er vi stadig.
Har man begået alvorlig kriminalitet, skal man ikke belønnes med et rødbedefarvet pas.
Derfor er det selvfølgelig også frustrerende, når der er nogle besværligheder og vanskeligheder ved at føre alle elementerne af de politiske ambitioner ud i virkeligheden.
Det har jo bl.a. vist sig i forhold til vandelskravet med de udfordringer, der er med at skabe samspil mellem vandelskravet og reglerne for Kriminalregisteret, altså hvilke oplysninger der registreres dér.
Det håber jeg der bliver fundet en løsning på i en overskuelig fremtid, og det arbejdes der på.
For det skal som sagt være noget særligt at opnå dansk indfødsret og blive dansk statsborger.
Derfor stiller vi markante krav, for det er ikke en ret, men et privilegium at blive dansk statsborger.
Det minder lidt om den debat, vi havde i går, ikke?
Nu er det Danmarksdemokraterne, der spørger regeringspartierne om, hvordan regeringspartierne har tænkt sig at lave nogle stramninger, som Danmarksdemokraterne ikke har nogen konkrete forslag til.
Det bliver lidt spøjst.
Mit svar var sådan set ganske åbenhjertigt og ærligt, nemlig at verden er dynamisk, og at det er vi også.
Jeg har ikke konkrete forslag, hvor jeg siger: Det er helt åbenlyst, at vi skal lave de her ting.
Derfor ser jeg jo ikke nogen grund til, at vi sætter os ind i et lokale og sidder og kigger på hinanden og spørger, om der er nogen, der har fået nogle gode idéer, hvorefter der bliver svaret nej, at det er der ikke, og så siger vi: Nå, men vi vil gerne stramme.
Ja, det vil vi, men vi kan ikke finde ud af det.
Altså, det er jo noget pjat.
Men det kunne være sjovt at vende den om.
Nu fik vi ikke nogen svar fra Danmarksdemokraterne i går, men så kunne jeg da godt tænke mig at høre i dag: Hvad er det for nogle konkrete stramninger, som Danmarksdemokraterne gerne vil have i forhold til tildeling af dansk statsborgerskab?
For der må jo være nogle, hvis Danmarksdemokraterne efterspørger forhandlinger.
Det må være, fordi Danmarksdemokraterne selv har gjort sig nogle tanker.